**กองพันรถสะเทินน้ำสะเทินบก กองพลนาวิกโยธิน** (อักษรย่อ: พัน.รนบ.พล.นย.; อังกฤษ: Assault Amphibian Vehicle Battalion) เป็นหน่วยนาวิกโยธิน มีหน้าที่หลักในปฏิบัติการยกพลขึ้นบก หรือยึดหัวหาดเป็นหน่วยแรก ซึ่งมีกองบัญชาการอยู่ที่อำเภอสัตหีบ จังหวัดชลบุรี และมีผู้บังคับกองพันคนปัจจุบันคือน.ท.มนัส เฝ้าถนอม

ประวัติ
-------

กองพันรถสะเทินน้ำสะเทินบก กองพลนาวิกโยธิน
ในปี พ.ศ. 2490 เมื่อครั้งที่พล.ร.อ.หลวงสินธุสงครามชัย (สินธุ์ กมลนาวิน) ผู้บัญชาการทหารเรือ ได้มีการจัดซื้อยานพาหนะสะเทินน้ำสะเทินบก จากประเทศฟิลิปปินส์ โดยจัดซื้อแอลวีที-4 ที่เหลือใช้จากสงครามโลกครั้งที่สอง 12 คัน และรถฮาล์ฟแทร็คอีก 9 คัน แล้วลำเลียงโดย ร.ล.อ่างทอง (ลำที่สอง) มาเก็บไว้ที่กองพาหนะ สถานีทหารเรือสัตหีบ นอกจากนี้ ได้มีการจัดซื้อรถสายพานเพิ่มอีกในปี พ.ศ. 2492

ครั้นวันที่ 29 มิถุนายน พ.ศ. 2494 จากเหตุการณ์กบฏแมนฮัตตัน ได้ทำให้กองทัพเรือต้องประสบความสูญเสียอย่างมาก เนื่องด้วยรถชนิดต่าง ๆ ที่สั่งซื้อมาตั้งแต่ปี พ.ศ. 2490 ถูกยึดและทำลายเกือบทั้งหมด ยกเว้นแอลวีที-4 ซึ่งปล่อยทิ้งไว้ในป่าควินิน ณ กองพาหนะ สถานีทหารเรือสัตหีบ

กระทั่งปี พ.ศ. 2496 รัฐบาลของจอมพล ป.พิบูลสงคราม ได้เซ็นสัญญาโครงการความช่วยเหลือทางทหารกับสหรัฐ ซึ่งกองทัพเรือได้เริ่มปรับปรุงกำลังนาวิกโยธิน โดยมีที่ปรึกษาจัสแมกมาประจำอยู่ที่กรม ต่อมา น.อ.สนอง นิสาลักษณ์ ผู้บัญชาการหน่วยบัญชาการนาวิกโยธิน (ยศในขณะนั้น) ได้เล็งเห็นความสำคัญของแอลวีที-4 ที่มีอยู่ จึงได้ของบประมาณจากกองทัพเรือ เพื่อปรับปรุงซ่อมแซมแอลวีที-4 ไว้ใช้ในราชการ

วันที่ 9 มิถุนายน ของปีดังกล่าว ได้มีการจัดตั้ง "หน่วยอบรมสะเทินน้ำสะเทินบก" ซึ่งมี ว่าที่ร.ต.สุจิตต์ บุนนาค เป็นผู้บังคับหน่วย และปรับปรุงซ่อมแซมแอลวีที-4 จนสามารถใช้ในราชการได้ 14 คัน ซึ่งวันที่ 9 มิถุนายนนี้เอง ที่กองพันรถสะเทินน้ำสะเทินบก กองพลนาวิกโยธิน ถือเป็นวันสถาปนาหน่วยจนถึงปัจจุบัน

ครั้นปี พ.ศ. 2497 ได้จัดตั้งเป็น "หมวดรถสะเทินน้ำสะเทินบก" ก่อนที่จะยกฐานะขึ้นเป็น "กองร้อยรถขึ้นบก" ในปี พ.ศ. 2500 แล้วจึงยกฐานะเป็น "กองรถสะเทินน้ำสะเทินบก" ในวันที่ 10 สิงหาคม พ.ศ. 2522

เนื่องด้วยสมัยก่อนต้องใช้เรือในการนำกำลังนาวิกโยธินเข้ายึดหัวหาด ทำให้มีการสูญเสียนาวิกโยธินเป็นจำนวนมาก ทางหน่วยจึงได้จัดซื้อยานรบสะเทินน้ำสะเทินบก21 คันจากสหรัฐ เพื่อป้องกันการถูกโจมตีบนหาด และสามารถเคลื่อนที่ได้อย่างรวดเร็ว โดยยานรบสะเทินน้ำสะเทินบกแบบเอเอวี-7เอ1 สามารถลำเลียงทหารพร้อมอาวุธยุทโธปกรณ์เพื่อยกพลขึ้นบกได้ 25 นาย และมีรัศมีการรบไกลฝั่งแผ่นดินของข้าศึก

วันที่ 1 เมษายน พ.ศ. 2532 หน่วยได้แปรสภาพเป็น "กองพันรถสะเทินน้ำสะเทินบก กองพลนาวิกโยธิน" จากนั้น ในวันที่ 4 เมษายน พ.ศ. 2534 ได้ย้ายที่ตั้งหน่วยมายังตำบลพลูตาหลวง อำเภอสัตหีบ จังหวัดชลบุรี

การฝึก
------

กองพันรถสะเทินน้ำสะเทินบก กองพลนาวิกโยธิน เป็นส่วนหนึ่งของการฝึกคอบร้าโกลด์ร่วมกับเหล่านาวิกโยธินสหรัฐ

กองพันดังกล่าว ยังได้รับการกล่าวถึงในฐานะส่วนหนึ่งของการฝึกเวลากลางคืน ผ่านสื่อ*มติชน* ว่ามีการจัดเต็มแสง สี เสียง ยิ่งกว่าภาพยนตร์*สตาร์ วอร์ส*

กิจกรรมเพื่อสังคม
-----------------

เดือนตุลาคม พ.ศ. 2553 เมื่อครั้งเกิดอุทกภัยที่จังหวัดนครราชสีมา ซึ่งทำให้ทั้งอำเภอปักธงชัยจมอยู่ใต้น้ำ 1–2 เมตร ทางหน่วยบัญชาการนาวิกโยธินได้ส่งยานรบสะเทินน้ำสะเทินบกจำนวน 2 คันจากกองพันรถสะเทินน้ำสะเทินบก พร้อมกำลังพลและอุปกรณ์เข้าช่วยเหลือประชาชน

วันที่ 12 สิงหาคม พ.ศ. 2560 กองพันรถสะเทินน้ำสะเทินบก กองพลนาวิกโยธิน ได้มีพิธีปล่อยพันธุ์ปลา และหว่านเมล็ดพันธุ์ข้าว เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ รวมถึงมีแผนเก็บเกี่ยวข้าวในอนาคต

ส่วนในเดือนมกราคม พ.ศ. 2561 ได้มีโครงการค่ายแกนนำเยาวชนเข้มแข็งต้านภัยยาเสพติด ซึ่งจัดขึ้นที่กองพันรถสะเทินน้ำสะเทินบก กองพลนาวิกโยธิน เพื่อสร้างภูมิคุ้มกันแก่เด็กและเยาวชน ลดผู้เกี่ยวข้องกับสารเสพติด

และในเดือนมิถุนายน พ.ศ. 2561 กองพันรถสะเทินน้ำสะเทินบก กองพลนาวิกโยธิน ได้ร่วมซื้อสับปะรดจากชาวไร่จำนวน 1 ตัน หลังประสบปัญหาผลผลิตล้นตลาด ทำให้ราคาตกต่ำถึงขีดสุด

สิ่งสืบทอด
----------

ปี พ.ศ. 2561 นักศึกษาหลักสูตรการพัฒนาความมั่นคงแห่งชาติจาก 5 สถาบัน ได้แก่ จุฬาลงกรณ์มหาวิทยาลัย, มหาวิทยาลัยบูรพา, มหาวิทยาลัยกรุงเทพ, มหาวิทยาลัยเกษตรศาสตร์ และสถาบันเทคโนโลยีพระจอมเกล้าเจ้าคุณทหารลาดกระบัง ได้เดินทางมาชมการแสดงยุทโธปกรณ์ประจำหน่วย รวมถึงการสาธิตยานรบสะเทินน้ำสะเทินบก ของกองพันรถสะเทินน้ำสะเทินบก กองพลนาวิกโยธิน ที่อำเภอสัตหีบ จังหวัดชลบุรี เพื่อเสริมสร้างความรู้และประสบการณ์

รางวัลที่ได้รับ
---------------

* พ.ศ. 2560 : รางวัลชนะเลิศ การจัดการความรู้ การจัดนิทรรศการองค์ความรู้ ของหน่วยบัญชาการนาวิกโยธิน

ยุทโธปกรณ์
----------

### ยานพาหนะภาคพื้นดิน

| รุ่น | ภาพ | ประเภท | ที่มา | หมายเหตุ |
| --- | --- | --- | --- | --- |
| ยานรบสะเทินน้ำสะเทินบก |  | รถลำเลียงพลหุ้มเกราะ |  สหรัฐ | ประกอบด้วยรุ่น: เอเอวีพี-7เอ1, เอเอวีซี-7เอ1, เอเอวีอาร์-7เอ1 |
| บีทีอาร์-3อี1 |  | รถลำเลียงพลหุ้มเกราะ |  ไทยธงของประเทศยูเครน ยูเครน |  |
| ดีทีไอ แบล็กวิโดว์สไปเดอร์ | — | ยานเกราะล้อยางลำเลียงพลสะเทินน้ำสะเทินบก |  ไทย | ยานเกราะล้อยางขับเคลื่อนแปดล้อ ผลิตในประเทศไทย |
| ฮัมวี |  | รถเกราะขนาดเล็ก/รถอเนกประสงค์ขนาดเล็ก |  สหรัฐ |  |

### อาวุธ

| ชื่อ | ภาพ | ประเภท | ขนาดลำกล้อง | ที่มา | หมายเหตุ |
| --- | --- | --- | --- | --- | --- |
| เอ็ม 16 |  | ปืนเล็กยาวจู่โจม | 5.56×45 มม. นาโต |  สหรัฐ |  |
| เอ็ม 2 บราวนิง |  | ปืนกลหนัก | 12.7 มม. |  สหรัฐ | ใช้ในหน่วยนาวิกโยธิน |
| อัมบรูสท์ |  | อาวุธต่อสู้รถถัง | 67 มม. | ธงของประเทศเยอรมนี เยอรมนี | ใช้ในหน่วยนาวิกโยธิน |

ยุทโธปกรณ์ในอดีต
----------------

### ยานพาหนะภาคพื้นดิน

| รุ่น | ภาพ | ประเภท | ที่มา | หมายเหตุ |
| --- | --- | --- | --- | --- |
| แอลวีที-4 |  | ยานพาหนะสะเทินน้ำสะเทินบก |  สหรัฐ |  |
| เอ็ม 3 ฮาล์ฟแทร็ค |  | รถลำเลียงพลหุ้มเกราะฮาล์ฟแทร็ค |  สหรัฐ |  |

ดูเพิ่ม
-------

* กองพันสะเทินน้ำสะเทินบกจู่โจมที่ 2 (สหรัฐ)

อ้างอิง
-------

1. 1 2 3 4  สถาปนาครบ 63 ปี กองพันรถสะเทินน้ำสะเทินบก - ไทยรัฐออนไลน์
2. 1 2 3 4 5 6 7  ในประเทศ - 'กองพันรถสะเทินน้ำสะเทินบก' ส่งมอบหน้าที่การบังคับบัญชา
3. 1 2  ทหารสหรัฐอเมริกานำรถสะเทินน้ำสะเทินบก ฝึกคอบร้าโกลด์ 2009
4. ↑  กองพันรถสะเทินน้ำสะเทินบกส่งมอบหน้าที่การบังคับบัญชา - ข่าวชลบุรี[*ลิงก์เสีย*]
5. ↑  อื้อหือ! ล่ำสันกล้ามเป็นมัด นย.ไทย แข่งเพาะกาย-ยกน้ำหนัก
6. 1 2  "นักศึกษาการพัฒนาความมั่นคงแห่งชาติ นั่งรถ AAV ศึกษาดูงานทหารนาวิกโยธิน". คลังข้อมูลเก่าเก็บจากแหล่งเดิมเมื่อ 2019-10-25. สืบค้นเมื่อ 2019-10-30.
7. ↑  หวิดถูกครอก! หนุ่มควบเก๋งจะแซง ชนแบริเออร์ ไฟลุกท่วม ขาติดในรถทหาร-ชาวบ้านช่วยทัน
8. ↑  กรมวิทยาศาสตร์ทหารเรือ ฝึกแลกเปลี่ยนการป้องกันนิวเคลียร์ ชีวะเคมี ในฝึกร่วม/ผสมคอบร้าโกลด์ ๒๐๑๐
9. ↑  "ฉลามบก"นาวิกโยธิน ฝึกกลางความมืด จัดเต็มแสงสีเสียง ยิ่งกว่า "Star Wars"
10. ↑  ส่งรถสะเทินน้ำสะเทินบกช่วยเหยื่อน้ำท่วมโคราช - โพสต์ทูเดย์ ข่าว
11. ↑  กองพันรถสะเทินน้ำสะเทินบก เปิดพิธี ปล่อยพันธุ์ปลา หว่านเมล็ดพันธุ์ข้าว เฉลิมพระเกียรติ มหาราชินี โดยมีข้าราชการทหารกำลังพลเข้าร่วมกิจกรรม!!
12. ↑  สัตหีบ-/กองทัพเรือ...สร้างเครือข่ายเยาวชนต้านภัยยาเสพติด ลดผู้เข้าไปเกี่ยวข้องกับยาเสพติดรายใหม่
13. ↑  "ธารน้ำใจหลั่งไหลไม่หยุดยั้งจากนาวิกโยธินไทยสู่ชาวไร่สับปะรดหลังเจอวิกฤตหนัก". คลังข้อมูลเก่าเก็บจากแหล่งเดิมเมื่อ 2020-10-31. สืบค้นเมื่อ 2019-10-30.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **กองพันรถสะเทินน้ำสะเทินบก กองพลนาวิกโยธิน**

* กองพันรถสะเทินน้ำสะเทินบก กองพลนาวิกโยธิน ที่เฟซบุ๊ก
* กองพันรถสะเทินน้ำสะเทินบก พล.นย. ที่เฟซบุ๊ก